Stay Alive (ჯონგუქის სიმღერა)

Stay Alive — სიმღერა, რომელიც BTS-ის წევრმა, ჯონგუქმა ჩაწერა, როგორც „7Fates: Chakho“-ს ოფიციალური საუნდტრეკი. აღნიშნული ვებტუნი (webtoon) Hybe-ისა და Naver Webtoon-ის ერთობლივი პროექტია. სიმღერა 2022 წლის 11 თებერვალს, Big Hit Music-ის მეშვეობით, ცალკეულ ციფრულ სინგლად გამოიცა. ეს არის დრამატული, ნელი ტემპის მქონე პოპ-ბალადა, რომლის პროდიუსერიც BTS-ის კიდევ ერთი წევრი, Suga გახლავთ. მან სიმღერა El Capitxn-თან, მარია მარკუსთან, ლუიზ ფრიკ სვინთან, გაბრიელ ბრანდესთან, Arcades-ის წევრებთან და შინ ვონ პარკთან ერთად დაწერა.

სინგლმა პირველი ადგილი დაიკავა მალაიზიის, სინგაპურისა და ვიეტნამის ჩარტებში, ხოლო უნგრეთის, ინდოეთის, იაპონიისა და ახალი ზელანდიის საუკეთესო ათეულებში მოხვდა. ამ სიმღერით ჯონგუქი, როგორც სოლისტი, პირველად მოხვდა Billboard Hot 100-ში (95-ე ადგილი) და Global 200-ში (მე-13 ადგილი). აღსანიშნავია, რომ ეს არის ისტორიაში პირველი კორეული საუნდტრეკი, რომელიც გაერთიანებული სამეფოს ოფიციალურ სინგლების ჩარტში (Official Singles Chart) მოხვდა.

მუსიკა და ტექსტი
მუსიკალურად „Stay Alive“ აღწერილია, როგორც „დრამატული“, ნელი ტემპის მქონე „შთამბეჭდავი“ პოპ-ბალადა. პროდიუსერ შუგას სტილისთვის დამახასიათებელია ინტროში გიტარის ნაზი აკორდებისა და ელეგანტური სიმებიანი სექციის შერწყმა, რასაც მოჰყვება რბილი პერკუსიული ელემენტები, სიმღერის კულმინაცია კი „ოდნავ ფეთქებადი“, თუმცა მაინც თავშეკავებული მისამღერით.

2022 წლის მარტში, V Live-ის პირდაპირ ეთერში, შუგამ გაამჟღავნა, რომ სიმღერის ბიტი და მელოდია დიდი ხნის წინ შექმნა. ვინაიდან არ იცოდა, როდის გამოვიდოდა სიმღერა, ის მუდმივად მუშაობდა მასზე და აკეთებდა ცვლილებებს. მან ასევე დაადასტურა, რომ ეს სწორედ ის სიმღერა იყო, რომელზე მუშაობის პროცესიც „BTS In the Soop“-ის გადაღებების დროს გამოჩნდა. პროდიუსერთა დუეტმა, Arcades-მა და გაბრიელ ბრანდესმა, შექმნეს სიმღერის ძირითადი მელოდია. Tatler-თან ინტერვიუში მათ აღნიშნეს, რომ Big Hit Music-მა შუგას ინსტრუმენტალი გაუგზავნა მინიმალური მითითებით, რაც მათ მელოდიების ძიების თავისუფლებას აძლევდა. მათ სურდათ, ხაზი გაესვათ შუგას მიერ შექმნილი მელანქოლიისა და დრამატიზმისთვის. საბოლოოდ, კომპანიამ შერჩეული ნაწილები გააერთიანა და ჯონგუქის ვოკალი დაამატა.

სიმღერის ტექსტზე შუგამ მუშაობა მაშინ დაიწყო, როცა გამოშვების თარიღი დაზუსტდა. მან ტექსტი ამერიკისკენ ფრენისას დაწერა (მეორე სიმღერა, რომელიც იმავე რეისზე დაიწერა, იყო „Girl of My Dreams“). ვებტუნთან პირდაპირი კავშირის დასამყარებლად, შუგამ წაიკითხა სინოპსისი, პირველი ოთხი თავი და დაათვალიერა ჩანახატები. ტექსტი ასახავს შვიდი ბიჭის ბრძოლას კორუმპირებულ სამყაროში გადასარჩენად. სათაური „Stay Alive“ (დარჩი ცოცხალი) გადმოსცემს მთავარ სათქმელს: ამ სასტიკ სამყაროში ყველაზე მნიშვნელოვანი გადარჩენაა.

ჯონგუქმა ვოკალი დამოუკიდებლად ჩაწერა კორეაში დაბრუნების შემდეგ. მან გამოიყენა „ჰაეროვანი გადასვლები“ და ჰარმონიები სიმღერის ემოციურობის გასაზრდელად. შუგა, რომელიც ამ დროს ჯერ კიდევ აშშ-ში იყო, აღფრთოვანებული დარჩა პირველივე ჩანაწერით და ჩათვალა, რომ ხელახლა ჩაწერა საჭირო აღარ იყო.

გამოშვება და წარმატება
საუნდტრეკის შესახებ ინფორმაცია პირველად 2022 წლის იანვარში გახდა ცნობილი. ნაწყვეტი პირველად 5 თებერვალს, ვებტუნის მეოთხე თავთან ერთად გამოჩნდა, ხოლო სრული ვერსია 11 თებერვალს გამოვიდა.

 სიმღერამ დიდ წარმატებას მიაღწია: 
სამხრეთ კორეა: დაიკავა მე-2 ადგილი Gaon Download ჩარტში.

იაპონია: გამოსვლისთანავე მოხვდა Oricon-ის ციფრული სინგლების რეიტინგის სათავეში.

აშშ: ჯონგუქის პირველი სოლო დებიუტი Billboard Hot 100-ში. ის გახდა BTS-ის მეოთხე წევრი, რომელიც ამ ჩარტში სოლო შემსრულებლად მოხვდა.

Spotify: სიმღერა გახდა ყველაზე სწრაფი კორეული OST, რომელმაც 30-დან 100 მილიონამდე სტრიმინგს მიაღწია.

მუსიკალური ვიდეო
ოფიციალური სარეკლამო მუსიკალური ვიდეო YouTube-ზე 11 თებერვალს აიტვირთა. მასში გამოყენებულია როგორც ვებტუნის ანიმაციური სცენები, ისე BTS-ის შვიდივე წევრის მონაწილეობით გადაღებული კადრები. ვიდეოში სიმღერის შემოკლებული ვერსია (2:30 წთ) ისმის, მაშინ როცა სრული სიმღერა 3:30 წუთს გრძელდება.

სქოლიო

"BTS's Jungkook, Suga Release "Stay Alive" as Part of "7FATES: CHAKHO" Soundtrack"
"BTS' Suga and Jungkook Drop Dramatic 'Stay Alive' From '7FATES: CHAKHO' Soundtrack"
방탄소년단 슈가 "정국 노래 너무 잘해, 재능 많은 친구"
"BTS' Suga and Jungkook behind soundtrack for upcoming webtoon 7 Fates: CHAKHO"
"BTS attempt to 'Stay Alive' in sublime song crooned by Jungkook and produced by SUGA"
가온차트 7주차 다운로드차트 1위는 영탁의 '전복 먹으러 갈래'…최다곡 차트진입은 아이유·DAY6 원필·빅마마·비비·박창근·비비지·빅스 라비
"Jung Kook Becomes Fourth BTS Member to Rule Emerging Artists Chart, Reach Hot 100 as a Soloist"
"BTS's 'Stay Alive' ranks on several Billboard charts"
კატეგორია:2022 კატეგორია:მუსიკა კატეგორია:სამხრეთი კორეა
კატეგორია:სამხრეთკორეელი მომღერლები